“คกก.เยียวยาฯ” เคาะเพิ่ม จ่ายเงินช่วยเหลือ “ผู้พิการ-คนไร้บ้าน” บรรเทาผลกระทบ “โควิด”
"คกก.เยียวยาฯ" เคาะเพิ่ม จ่ายเงินช่วยเหลือ "ผู้พิการ-คนไร้บ้าน" บรรเทาผลกระทบ "โควิด" 
"คกก.เยียวยาฯ" เคาะเพิ่ม จ่ายเงินช่วยเหลือ "ผู้พิการ-คนไร้บ้าน" บรรเทาผลกระทบ "โควิด"
17 เม.ย. 2563

นายประสงค์ พูนธเนศ ปลัดกระทรวงการคลัง ในฐานะประธานคณะกรรมการการกำกับดูแลด้านผู้ได้รับผลกระทบจากการแพร่ระบาดของโรคโควิด-19 เปิดเผยว่า ได้เรียกประชุมคณะกรรมการนัดแรก ซึ่งประกอบด้วยปลัดกระทรวง 10 กระทรวง
โดยที่ประชุมได้หารือถึงกรอบการใช้เงินเยียวยาผู้ได้รับผลกระทบจากสถานการณ์โควิด ใน 4 กลุ่ม ดังนี้
1. กลุ่มแรงงานนอกระบบที่ประกอบอาชีพอิสระ
2. กลุ่มแรงงานในประกันสังคม
3. กลุ่มเกษตรกร
4. กลุ่มผู้พิการ คนชรา คนไร้บ้าน ซึ่งในกลุ่มนี้กระทรวงการพัฒนาสังคมและความมั่นคงของมนุษย์ (พม.) กำลังอยู่ระหว่างการพิจารณาเพิ่มเติมว่าได้รับผลกระทบจากสถานการณ์ดังกล่าวอย่างไร
“สัปดาห์หน้า คณะกรรมการจะนำข้อมูลและหลักการพิจารณาทั้งหมด เช่น กลุ่มเกษตรกรที่กระทรวงเกษตรและสหกรณ์จะนำข้อมูลมาให้รับรอง และกลุ่มเปราะบางที่ให้ปลัด พม. นำข้อมูลมาชี้แจง โดยงบประมาณจาก พ.ร.ก.กู้ฉุกเฉินที่ 1 ล้านล้านบาท จะเพียงพอดูแล” นายประสงค์ กล่าว
นอกจากนี้ จะต้องพิจารณาการเยียวยาที่ไม่ใช่ตัวเงิน ซึ่งขอให้แต่ละกระทรวง เช่น กระทรวงอุตสาหกรรม กระทรวงเกษตรและสหกรณ์ กระทรวงการท่องเที่ยวและกีฬา และกระทรวงแรงงาน ตลอดจนกระทรวงอื่นๆ ที่เกี่ยวข้อง ไปพิจารณาผ่อนปรนเรื่องการจ่ายค่าธรรมเนียม ค่าใบอนุญาตต่างๆ
โดยหลายกระทรวงมีมาตรการออกมาแล้ว และบางกระทรวงเตรียมเสนอเข้าที่ประชุมคณะรัฐมนตรี (ครม.) ซึ่งขอให้รวบรวมมา เพื่อจะร่วมกันพิจารณาในรายละเอียดอีกครั้งในการประชุมนัดต่อไป ก่อนเสนอให้นายกรัฐมนตรีพิจารณาอีกครั้ง
ส่วนการแจกเงิน 5,000 บาท ในมาตรการ “เราไม่ทิ้งกัน” ที่จะขยายให้กลุ่มนักศึกษาที่ทำงานไปด้วนเรียนไปด้วย รับสิทธิ์เข้าโครงการได้เพิ่มเติมนั้น นายประสงค์ กล่าวว่า ได้หารือกับกระทรวงศึกษาธิการ และผู้รับผลกระทบบางคนที่มีการเรียนผ่านการศึกษานอกระบบ (กศน.) และทำงานควบคู่กันไปด้วย ก็จะดูแลให้ถ้ามีความเดือดร้อนจากผลกระทบของโควิด-19